**AS Liviko** on Eesti suurim alkoholitootmisettevõte.[*viide?*] Liviko on 1898. aastal asutatud rahvusvaheline kvaliteetalkoholi grupp, mis müüb omatooteid 60 turul ja esindab alkoholibrände Eestis, Lätis ja Leedus. Liviko tootmine ja peakontor asuvad Tallinnas (Masina 11), harukontorid Riias ja Vilniuses. Liviko grupis töötab 262 inimest.

Liviko tuntumad kaubamärgid on Vana Tallinn, Crafter's, Hõbe Vodka, Kännu Kukk, Viru Valge, Bellingshausen Vodka, Re-crafted Crafter's, Starter.

Liviko esindab Baltimaades mitmeid rahvusvahelisi kange alkoholi ettevõtteid ja veinimaju: Bacardi, Martini, Bombay, Rémy Martin, Cointreau, Botanist, Metaxa, St.Remy, Grey Goose, Whyte & Mackay, Boulard, Otard, Jack Daniel's, Finlandia Vodka, Fentimans jt. Liviko on Baltikumis üks suuremaid veinide edasimüüjaid.

AS Liviko ekspordib oma toodangut rohkem kui 60 riiki, sh riikidesse Euroopas, Ameerikas, Aasias ja Okeaanias. Liviko alustas 2018. aasta eksporti Uus-Meremaale, Iisraelisse, Liibanoni, Norrasse, Rootsile, Taanisse, Hispaaniasse, Andorrasse, Prantsusmaale, Sloveeniasse ja Luksemburgi. 2019. aastal alustas Liviko eksporti Indiasse.

AS Liviko kuulub NG Investeeringute kontserni.

Eesti Kaubandus-Tööstuskoda valis 2020. aastal Liviko kõige konkurentsivõimelisemaks Eesti toiduainetööstuse ettevõtteks.

AS Liviko tootmiskorpused Tartu maantee ääres, Tartu mnt 76

Ajalugu
-------

Ettevõtte ajalugu sai alguse 1898. aastal, mil asutati Kroonu Viinaladu (vene keeles Казённый винный склад). Ettevõtte peahoone, kus asub Liviko tootmine tänaseni, ehitati aastatel 1898–1900 tüüpprojekti järgi. Paekivist ehitatud peahoonet ehivad uusromaani elemendid. Sidumisprojekti autor oli arhitekt Rudolf Otto von Knüpffer. Viinalao võimsuseks kavandati 300 000 pange ehk 3 690 000 liitrit viina aastas. 1900. aasta 1. juulist kehtestati Balti kubermangudes riiklik viinamonopol, viina võis valmistada ainult riiklikes viina- ja piiritusetehastes, nende seas ka Kroonu Viinalaos Tallinnas.

Riigi Viinalao nimeks sai 1929. aasta juulis Riigi Viinatehas Nr. 1, kus töötas tollal 127 inimest. Riigi Viinatehase Nr. 1 uueks nimeks sai 1940. aasta jaanuaris Tallinna Viinatehas.

Liviko liköörimeister Ilse Maari valmistas 1960. aastal **li**kööri- ja **vi**ina**ko**kteili, mille esisilpidest tuletati 1971. aastal Liviko nimi. Samal aastal moodustati mitme tehase ühinemisel tootmiskoondis Liviko. Tootmiskoondis Liviko ühendas piirituse tootmise ja puhastamise ning viina- ja napsitootmise. Liviko jäi ainsaks piirituse- ja alkoholitootjaks Eestis kuni taasiseseisvumiseni. Piiritust toodeti Rakvere piiritustehases.

1995. aastal muutus Liviko riiklikuks aktsiaseltsiks ja aasta hiljem Aktsiaseltsiks Liviko. AS Liviko oli esimene Eesti ettevõte, kes sai (1998. aastal) rahvusvahelise kvaliteedijuhtimise sertifikaadi ISO 9001. Liviko peadirektor oli 1986. aastast, kuni 2005. aastani Udo Themas

2000. aastal sai AS Liviko omanikuks Eesti tööstus- ja kaubandusinvesteeringute grupp NG Investeeringud.

2005. aastal alustas Liviko importportfelli loomist veinide kategoorias ja lõi kaubamärgi Nautimus, millega tähistatakse Liviko sommeljee soovitust parima hinna ja kvaliteedi suhtega veinide valimiseks.

2008. aastal asutas Liviko tütarettevõtted Lätis ja Leedus.

Crafter's London Dry džinnCrafter's London Dry džinni tootmist alustas Liviko 2015. aastal

Kaubamärgid
-----------

* Vana Tallinn
* Kännu Kukk
* Viru Valge
* Crafter's
* Bellingshausen Vodka
* Hõbe Vodka
* Re-crafted Crafter's

Liviko Distillery tehasetuur
----------------------------

Liviko pakub alates 2018. aastast eelregistreerunud külastajatele võimalust tutvuda Liviko tootmise ja interaktiivse muuseumiga. Tehasetuur toimub Liviko ajaloolistes hoonetes, kus valmivad kõik Liviko tooted ka tänapäeval. Livikos tutvustatakse džinnide destilleerimist, viinade hõbe- ja söefiltreerimist, jookide villimist, Vana Tallinna likööri valmistamist, Liviko laborit jne. Tootmises hakati ringkäike korraldama Liviko 120. sünnipäeva puhul.

Vana Tallinn Grand Prix
-----------------------

Liviko korraldab alates 2006. aastast Balti riikide sommeljeede võistlust Vana Tallinn Baltic Sommelier Grand Prix koostöös Eesti, Läti ja Leedu sommeljeede ühendustega. Baltimaade parima sommeljee võistlus on saanud nime Vana Tallinna likööri järgi.

Toetustegevus
-------------

Liviko on pikaajaline rahvusooperi Estonia, Eesti Riikliku Sümfooniaorkestri, Eesti Kunstimuuseumi ja Eesti Kunstnike Liidu toetaja. Liviko taasalgatas 2014. aastal koos Eesti Kirjanike Liiduga romaanivõistluse ja toetab romaanivõistlust jätkuvalt. Liviko on Eesti Jahtklubide Liidu kuldsponsor.

Viited
------

1. 1 2  EE 12. köide, 2003: 298.
2. 1 2  "USA alkoholihiid valis Liviko oma ainuesindajaks Eestis ja Lätis". *Postimees*. 09.12.2020. Vaadatud 28.01.2021.
3. 1 2  "Liviko koduleht". Vaadatud 28.01.2021.
4. 1 2 3  "Liviko koduleht (meist)". Vaadatud 04.09.2023.
5. ↑  "Liviko eksport". Vaadatud 28.01.2021.
6. ↑  Liviko начинает экспортировать в Индию, Деловые ведомости, 22.01.2019
7. ↑  "Selgusid Eesti kõige konkurentsivõimelisemad ettevõtted". *Delfi*. 06.10.2020. Vaadatud 28.01.2021.
8. 1 2   (vaadatud 16.01.2013)
9. 1 2 3 4 5 6 7 8  "Ajalugu". Vaadatud 29.01.2021.
10. ↑  8813 Riigi viinavabriku peahoone Tartu mnt. 76, 1900. a. • Mälestised
11. ↑  Vana kooli viinakuningas UDO THEMAS lahkub Livikost pärast 46 tööaastat, www.postimees.ee, 16. aprill 2005.
12. ↑  "Vana Tallinna veebileht". Vaadatud 28.01.2021.
13. ↑  "Viru Valge koduleht". Vaadatud 28.01.2021.
14. ↑  "Crafter's koduleht". Vaadatud 28.01.2021.
15. ↑  "Bellingshausen Vodka veebileht". Vaadatud 28.01.2021.
16. ↑  "Liviko tootmine". Vaadatud 28.01.2021.
17. ↑  "Liviko avab tootmise külastajatele". 14.11.2018. Vaadatud 29.01.2021.
18. ↑  "Tehasetuur". Originaali arhiivikoopia seisuga 25.01.2021. Vaadatud 29.01.2021.
19. ↑  "Kaspars Reitups from Latvia named Best Sommelier in the Baltics". *The Baltic Course*. 22.10.2019. Vaadatud 28.01.2021.
20. 1 2 3  "Koostöö". Vaadatud 04.02.2021.
21. ↑  Lepik, Ave (11.02.2014). "Kirjanike liit taastab romaanivõistluse traditsiooni". *Äripäev*. Vaadatud 04.02.2021.

Välislingid
-----------

|  |  |
| --- | --- |
|  | Pildid, videod ja helifailid Commonsis: **Liviko** |

* Koduleht
* E-pood